КъикIуэт ищIэркъым
ЦIыхур жану, къарууфIэу, теплъэ екIу иIэу щытын папщIэ щысабийм щегъэжьауэ спортым дихьэхын хуейщ. Абы Iэпкълъэпкъыр зэкIуж зэрищIым, узыншагъэр зэрыригъэфIакIуэм къыщымынэу, гугъуехьым къыпимыкIуэту, ерыщу и мурад зригъэхъулIэу цIыхур егъасэ. Абы и лъэныкъуэкIэ щапхъэ зытепх хъунухэм ящыщщ Мысостышхуэ Ислъам.
Ислъам Псыгуэнсу къуажэм къыщалъхуащ. И ныбжьыр илъэсибгъу щрикъуам кикбоксингымрэ Iэпщэрыбанэмрэ зыхуигъасэу щIидзэри, я къуажэм дэт спортзалым илъэс пщыкIузкIэ кIуащ.
И Iэпкълъэпкъыр псыхьа зэрыхъум, и зэфIэкIым зэрыхэхъуэм и щыхьэту, абы зэхьэзэхуэ зэмылIэужьыгъуэхэм япэ увыпIэхэр къыщихьырт. Ар зэпеуэ куэдым щыIащ икIи нэхъыбэм пашэ щыхъуащ. Ауэ зыгуэр къыщытекIуи къэхъунтэкъэ? Абы щхьэкIи къикIуэтыртэкъым Мысостышхуэр, нэхъри ерыщу зигъасэрт. НобэкIэ Ислъам спортсмен лъэрыхьхэм щIыхабжэ зэфIэкI иIэщ. Абы Кавказ Ищхъэрэ федеральнэ щIыналъэм щекIуэкIауэ щыта зэхьэзэхуэм япэ увыпIэр къыщихьри, дыщэ медаль иIыгъыу къэкIуэжащ. IэпщэрыбанэмкIэ, кикбоксингымкIэ спортым и мастерым и кандидатщ.
И узыншагъэм сэкъат зэригъуэтам къыхэкIыу, Ислъам спорт Iуэхур пIалъэкIэ къимыгъанэу хъуакъым, ауэ хыфIидзэпакъым — Налшык къалэм дэт «Легион» спортзалым макIуэ, пауэрлифтинг спорт лIэужьыгъуэм зыхуегъасэ.
И ныбжькIэ щIалэми, спортым щыпхиша лъагъуэр жыжьэ нэмысами, абы щытхъу тхылъ, дыщэ медаль куэд къыхуагъэфэщащ, дунейпсо рекорд щэ игъэуващ, зи хьэлъагъыр килограмм 60 хъухэм я дунейпсо рейтингым япэ увыпIэр щиIыгъщ. Ар хущIокъу спортым и мастер цIэр къызэрихьыным. Къалэн зыщищIыжам ар зэрылъэIэсынум шэч къытетхьэркъым.
Якуэкъутэ Марьянэ,
КъБКъУ-м ФилологиемкIэ
и институтым адыгэбзэмрэ
литературэмкIэ и къудамэм и еджакIуэ.
